20.9.2023
ET
Euroopa Liidu Teataja
L 231/191
15.
Avalikud registrid ja avalikult kättesaadav teave a.
Organisatsioon peab avalikest allikatest kättesaadavate isikuandmete suhtes rakendama turvalisuse, andmete terviklikkuse ja eesmärgi piirangu, kaebuste menetlemise, täitmise tagamise ja vastutuse põhimõtet.
Kõnealuseid põhimõtteid tuleb rakendada ka isikuandmete suhtes, mis on kogutud avalikest registritest (st sellistest valitsusasutuste või nende üksuste mis tahes tasemel peetavatest registritest, mis on üldsusele tutvumiseks avatud). b.
Avalike registrite andmetele ei ole vaja rakendada teate, valikuvõimaluse ega kolmandale isikule andmete edasisaatmise eest vastutuse põhimõtet, kui neid ei kombineerita mitteavalike registrite andmetega ning järgitakse asjakohase pädevuse alusel kehtestatud kasutustingimusi.
Samuti ei ole teate, valikuvõimaluse või kolmandale isikule andmete edasisaatmise eest vastutuse põhimõtet üldjuhul vaja rakendada avalikult kättesaadava teabe puhul, välja arvatud siis, kui Euroopa edastaja osutab, et selline teave allub piirangutele, mille kohaselt on nõutav, et organisatsioon rakendaks neid põhimõtteid andmete kavandatud eesmärgil kasutamiseks.
Organisatsioon ei vastuta selle eest, kuidas selliseid andmeid kasutavad need, kes saavad asjaomase teabe avalikustatud materjalidest. c.
Kui leitakse, et organisatsioon on põhimõtteid rikkudes tahtlikult isikuandmed avalikustanud, et organisatsioon ise või keegi teine neist eranditest kasu võiks saada, lõpeb tema õigus ELi-USA andmekaitseraa­ mistikust saadavatele hüvedele. d.
Avalikest andmebaasidest saadud andmetele ei ole vaja kohaldada juurdepääsu põhimõtet, kui need ei ole kombineeritud muude isikuandmetega, välja arvatud kui väikestes kogustes mitteavaliku registri andmeid kasutatakse avalike registrite andmete indekseerimiseks või korraldamiseks; siiski tuleb järgida asjakohase pädevusega asutuse kehtestatud kasutustingimusi.
Kui avalike registrite andmed on kombineeritud muude, mitteavalike registrite andmetega (muud kui eespool konkreetselt märgitud), peab organisatsioon siiski võimaldama juurdepääsu kõikidele sellistele andmetele, kui sellele ei kohaldata muid lubatud erandeid. e.
Nii nagu avalike registrite andmete puhul, ei ole vaja võimaldada juurdepääsu ka andmetele, mis on juba üldsusele kättesaadavad, kui neid ei ole kombineeritud üldsusele mittekättesaadavate andmetega.
Avalikult kättesaadava teabe müügiga tegelevad organisatsioonid võivad juurdepääsutaotlustele vastates nõuda organisatsiooni tavapärast tasu.
Teise võimalusena võivad isikud taotleda juurdepääsu enda kohta käivatele andmetele sellelt organisatsioonilt, kes need algselt kogus. 16.
Avaliku sektori asutuste juurdepääsutaotlused a.
Selleks et tagada isikuandmetele juurdepääsuks avaliku sektori asutuste esitatavate seaduspäraste taotluste läbipaistvus, võivad osalevad organisatsioonid anda perioodiliselt välja aruandeid selle kohta, kui mitu isikuandmete avaldamise taotlust nad riigiasutustelt õiguskaitselisteks või riikliku julgeoleku vajaduste täitmiseks on saanud, kohaldatavate seaduste alusel lubatud avalikustamise ulatuses. b.
Teavet, mida osalevad organisatsioonid asjaomastes aruannetes esitavad, koos luureühenduse avaldatud ja muu teabega, võib kasutada ELi-USA andmekaitseraamistiku selle toimimise perioodilise ühise läbivaatamise jaoks esitatava teabena kooskõlas põhimõtetega. c.
Teate põhimõtte punkti a alapunkti xii kohase teate puudumine ei ole takistuseks ega kahjusta organisatsiooni suutlikkust vastata seaduspärastele taotlustele.